Rassie Erasmus, die Bokke se hoofafrigter, was die afgelope week so half verras toe ’n Franse rugbyskrywer hom uit die bloute vra of hy Suid-Afrika se oorwinning oor die Franse in 1997 in Parys kan onthou.
Die toerspan was nog die vorige Saterdag in Lyon in ’n titaniese stryd teen Frankryk gewikkel en het net-net met 36-32 gewen.
Dit was boonop veronderstel om ’n mylpaal in Franse rugby te wees, want hulle het die Parc des Princes-stadion daardie dag gegroet, met die Les Bleus wat daarna in die blinknuwe Stade de France gaan nes skop het.
Erasmus, die Vrystaatse flank wat in sy vyfde toets gespeel het nadat hy vroeër die seisoen sy toetsbuiging teen die Britse en Ierse Leeus gemaak het, het in die tweede helfte die veld verlaat toe hy harsingskudding opgedoen het.
“Ek onthou ek het ’n bal onderskep en vir Pieter (Rossouw) weggestuur en ’n paar minute later is ek van die veld af.”
“Dit was ’n goeie dag vir Springbok-rugby en een van daardie wedstryde wat alles reg verloop het. Ek onthou ons was skitterend op die aanval.”
Wat ’n afskeidspartytjie vir die “prinses” van Franse rugby moes wees, het toe gelei tot ’n onvoorsiene foltering vir die sowat 35 000 toeskouers.
Die Franse rugbyskrywers vertel daardie 1997-vernedering was ’n donker dag in hul rugby, maar nodig.
Dit het die rugbybase laat besef daar is vernuwing in die span nodig en die Hane het twee jaar later tot in die eindstryd van die Wêreldbeker-toernooi in Wallis gevorder.
Suid-Afrika het ná die roemryke dag tien jaar later weer in die Parc des Princes gespeel en wéér ’n 50-tal opgestapel – dié keer in 2007 se Wêreldbeker-toernooi teen Samoa (59-7). Dít het die Bokke op koers geplaas om die Wêreldbeker-toernooi ses weke later in die Stade de France te verower.